एगो अंजान बेमारी से हजारो लोग मौत, लेकिन बेमारी के बारे में कवनो जानकारी नईखे
पटना - एगो रहस्यमय बेमारी के चपेट में आवे से एक सप्ताह में 20 गो बच्चा के मौत हो गईल। सभ मौत मुजफ्फरपुर अवरू ओकरा आस-पड़ोस के जिला में भईल बाटे।
डॉक्टर लोग के अनुसार ए बेमारी के लक्षण बहुत कुछ इन्सेफेलाइटिस, जापानी इन्सेफेलाइटिस भा एक्यूट इंसेफेलाइटिस सिंड्रोम (एईएस) से मिलत-जुलत बाटे। अगर आंकड़ा प ध्यान दिहल जाए त पछिला 15 साल में ए अनाम बेमारी से करीब 1,000 से अधिका लोग के जान जा चुकल बा। लेकिन बहुत रिसर्च के बावजूद ए बेमारी के असली कारण के आज ले पाता नईखे चलल।
जानकारी के अनुसार आम तौर प इ बेमारी राज्य के उत्तरी भाग में हर साल गर्मी के मौसम में देखाई देवे ले, जसही गर्मी कम होखेला अवरू बरसात आवेला, इ धीरे-धीरे खतम होखे लागेले। ए बेमारी में तेज बोखार, जलन अवरू दिमागी सूजन शामिल बाटे।
शुक्रवार के बिहार के स्वास्थ्य सचिव दीपक कुमार कहले - ए रोग के निदान अभी तक नईखे होखे सकल, लेकिन कोशिश जारी बाटे। दीपक के कहनाम बा कि, एकर उपचार अवरू कारण जाने खातिर भारत सरकार के ओर से संयुक्त राज्य अमेरिका के एगो चिकित्सा दल के बोलावल गईल बा।
दीपक कहले - अमेरिकी दल के मुखिया डॉ. जैकब जॉन बेमारी के निदान खातीर ए रोग से अझुराईल बच्चन में से नमूना के लेले बाड़े अवरू एकर जांच दुनो देश में अलग-अलग कईल जाता।
अबकी साल के हालत अवरू साल के मुक़ाबले ढ़ेर खराब बाटे। एक त अबकी साल इ बेमारी बहुत तेज़ी से फैल रहल बिया, दूसरे एकरा रोगी में अवरू साल के मुक़ाबले रोग से लड़े के क्षमता भी कम बाटे। इहे कारण बा कि पछिला एक सप्ताह में ही ए रोग से 20 से अधिका बच्चा के मौत हो चुकल बा।
हरनी के बात बा कि, पछिला 15 साल से लोग के जान लेवे वाली ए बेमारी के नाम भी आज ले केहु नईखे जानत। एने एकरा प अध्ययन कईल जाता, ओने मुजफ्फरपुर के जिला अस्पताल में लोग लगातार मर रहल बाड़े।
मुजफ्फरपुर के सिविल सर्जन ज्ञान भूषण कहले - हर साल सरकार ए बेमारी के आवे से रोके के भरपूर कोशिश करेले। एकरा खातिर दवाई अवरू तमाम सुविधा के इंतजाम भी होखेला। लेकिन, हमनी के रोकथाम के उपाय कईला के बावजूद ए साल लोग मर रहल बाड़े।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva